Document ID: 32008D0350

KOMMISSIONENS BESLUTNING
af 3. april 2008
om bestemmelserne i England, Wales, Nordirland og Skotland vedrørende undtagelser fra kravet om tilladelser for virksomheder og anlæg, der varetager nyttiggørelse af farligt affald i medfør af artikel 3 i Rådets direktiv 91/689/EØF
(meddelt under nummer K(2008) 1212)
(Kun den engelske udgave er autentisk)
(EØS-relevant tekst)
(2008/350/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til Rådets direktiv 91/689/EØF af 12. december 1991 om farligt affald (1), særlig artikel 3, stk. 4, og
ud fra følgende betragtninger:
1. MEDDELTE NATIONALE BESTEMMELSER
(1)
Ved meddelelser af 13. september 2005, 18. januar 2006, 3. og 4. august 2006 samt 6. december 2006 fremsendte Det Forenede Kongerige til Kommissionen forslag til ændringer af de eksisterende undtagelser fra krav om tilladelse til håndtering af farligt affald i England, Wales og Skotland som fastlagt i Schedule 3 (Activities Exempt from Waste Management Licensing) under affaldshåndteringsregulativerne (Waste Management Licensing Regulations 1994, Statutory Instrument (SI) nr. 1056/1994, som ændret).
(2)
Det Forenede Kongeriges meddelelse af forslag til ændringer vedrørte alene artikel 17(1), 18(1), 38, 39(1) og (2), 43, 45(1) og (2), 47A(2) samt 8A(2), som vedrører farligt affald, i udkastet til undtagelser fra kravet om tilladelse til håndtering af farligt affald i affaldshåndteringsregulativerne fra 2006 (Amendment and Related Provisions) (England og Wales). For Nordirland vedrørte meddelelsen af forslag til undtagelse fra krav om tilladelse til affaldshåndtering artikel 49-51 i bilag A til Schedule A til Schedule 2 i affaldshåndteringsregulativerne fra 2003 (Exemptions from Waste Management Licensing) (Nordirland). I modsætning hertil vedrørte Skotlands meddelelse af forslag til undtagelse fra kravet om tilladelser til håndtering af både farligt og ufarligt affald begge typer affald (artikel 3(a)(ii), 3(c), 6(1) og (2), 17(1), 18(2)(a) og (b), 28, 36(1) til (3), 38, 39(1) og (2), 43(1) til (3), 45(1) og (2), 47(2) og 48(2) i udkastet til affaldshåndteringsregulativer fra 2006 (Skotland).
2. VURDERING
(3)
Med hensyn til overensstemmelse med artikel 3, stk. 2, i direktiv 91/689/EØF opfylder de anmeldte undtagelser vedrørende håndtering af farligt affald i England, Wales, Nordirland og Skotland direktivets krav. De anmeldte udkast indeholder en liste over typer og maksimale mængder af farligt affald samt yderligere krav vedrørende varetagelsen af oplagringsaktiviteter. Det pågældende affalds typologi er korrekt beskrevet i overensstemmelse med Kommissionens beslutning 2000/532/EF af 3. maj 2000 om afløsning af beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald (2).
(4)
Artikel 38 i de meddelte udkast, der vedrører oplagring af affald, der testes for at fastslå dets klassificering og for at sikre, at det behandles korrekt, indeholder ikke den rigtige henvisning ifølge beslutning 2000/532/EF. Kommissionen har dog godkendt denne undtagelse, fordi det er nødvendigt at teste og analysere affaldet for at fastslå nogle affaldstypers karakteristika, herunder om det er farligt eller ikke. Den korrekte reference til affald kan således først anføres, og affaldet håndteres korrekt efter testen. Undtagelsen gælder ikke håndtering af affald, der er omfattet af en særskilt affaldstilladelse.
(5)
Kommissionens holdning med hensyn til de meddelte undtagelser er, at det ville være ude af proportioner at indføre grænser for indholdet af farlige stoffer i affalds- og emissionsgrænseværdierne. Kommissionen mener, at da håndteringen af det affald, der er genstand for meddelelsen, opfylder de øvrige krav i artikel 3, stk. 2 og 3, i direktiv 91/689/EØF, opfylder den også på tilfredsstillende vis artikel 1, stk. 1, i direktiv 91/689/EØF.
(6)
Med hensyn til betingelsen i artikel 3, stk. 2, i direktiv 91/689/EØF om overholdelse af betingelserne i artikel 4 i Europa-Parlamentets og Rådets direktiv 2006/12/EF af 5. april 2006 om affald (3), for så vidt angår affaldstyperne og -mængderne samt metoderne til nyttiggørelse, er kravene i artikel 4 i direktiv 2006/12/EF gengivet i artikel 4(1) (a) i Schedule 4 til SI nr. 1056/1994. Betingelsen i artikel 3, stk. 2, i direktiv 91/689/EØF er derfor opfyldt.
(7)
Det hedder i regulativ 18(1) i SI nr. 1056/1994, at et anlæg eller en virksomhed, der fortsætter med at udøve en aktivitet, som vedrører nyttiggørelse eller bortskaffelse af affald, der er omfattet af en undtagelse fra krav om tilladelse, uden at anlægget eller virksomheden er registreret hos den relevante registreringsmyndighed, overtræder lovgivningen. Registreringskravet i artikel 3, stk. 3, i direktiv 91/689/EØF er således opfyldt med denne bestemmelse.
(8)
Kommissionen har hørt medlemsstaterne om, hvorvidt de mener, at de meddelte undtagelser er i overensstemmelse med artikel 3 i direktiv 91/689/EØF. Ingen medlemsstat har under høringsfasen gjort indsigelse mod, at udkastet til regulativer godkendes.
3. KONKLUSION
(9)
I lyset af høringen af medlemsstaterne og af Kommissionens egen analyse, nemlig at udkastet til regulativer overholder kravene i artikel 3 i direktiv 91/689/EØF, bør udkastet til regulativer endeligt godkendes.
(10)
Bilaget til denne beslutning indeholder et sammendrag af de bestemmelser, som Det Forenede Kongerige har fremsendt meddelelse om, og som er i overensstemmelse med bestemmelserne i artikel 3, stk. 2 og 4, i direktiv 91/689/EØF sammenholdt med artikel 11, stk. 1, litra b), i direktiv 2006/12/EF. Denne godkendelse vedrører alene de bestemmelser, der er gengivet i sammendraget i bilaget, og berører ikke anvendelsen af de øvrige bestemmelser i direktiv 2006/12/EF og 91/689/EØF eller anden fællesskabslovgivning på de anmeldte regulativer.
(11)
De foranstaltninger, som er omfattet af denne beslutning, er i overensstemmelse med udtalelsen fra det udvalg, der er nedsat i medfør af artikel 18 i direktiv 2006/12/EF -
VEDTAGET FØLGENDE BESLUTNING:
Artikel 1
Bestemmelserne for undtagelser fra krav om tilladelser vedrørende nyttiggørelse af farligt affald som omfattet af udkastet til affaldshåndteringsregulativer fra 2006 for England og Wales (Waste Management Licensing Exemptions (Amendment and Related Provisions (England and Wales), regulativerne fra 2003 for Nordirland vedrørende affald af elektrisk og elektronisk udstyr (Waste Management Licensing) (Nordirland) og affaldshåndteringsregulativerne fra 2006 for Skotland (Waste Management Licensing Amendment) (Skotland), som Det Forenede Kongerige har fremsendt meddelelse om, og som er opført i bilaget til denne beslutning, er i overensstemmelse med artikel 3, stk. 2 og 4, i direktiv 91/689/EØF.
Artikel 2
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 3. april 2008.

Labels: 18
20